पृथ्वीचे एक वैशिष्ट्य म्हणजे तिचा मोठा नैसर्गिक उपग्रह चंद्र. अपोलो मोहिमेमध्ये चंद्रावरुन काही दगड पृथ्वीवर आणले गेले. या दगडांच्या अभ्यासावरून चंद्राचे वय ४५२.७ कोटी (± १ कोटी ) वर्षे येते. याचाच अर्थ चंद्र हा सूर्यमालेतील इतर ग्रहगोलांपेक्षा ३ ते ५.५ कोटी वर्षांनी लहान आहे. चंद्राचे अजून एक वैशिष्ट्य म्हणजे सूर्यमालेतील इतर ग्रहगोलांपेक्षा त्याची घनता कमी आहे, यावरून अन्य ग्रहगोलांप्रमाणे चंद्राचा गाभा ह जड धातूंचा बनलेला नसावा असा निष्कर्ष निघतो. पृथ्वीचा लोहयुक्त गाभा वगळल्यास चंद्राची घडण ही पृथ्वीचे बाह्यकवच आणि प्रावरण यांच्याशी खूप मिळतीजुळती आहे. यामुळे राक्षसी आघाताचा सिद्धान्त मांडला गेला. या सिद्धांतानुसार असे मानले जाते की पृथ्वी-पिंडावर दुसरा एखादा ग्रहपिंड येऊन आदळला असावा, व त्यातून (भूकवच आणि प्रावरण यांच्या) उडालेल्या ठिकऱ्यांमधून अभिवृद्धी प्रक्रियेने चंद्राची निर्मिती झाली असावी.

थीआ नावाने ओळखला जाणारा हा ग्रहपिंड आकाराने सध्याच्या मंगळ ग्रहापेक्षा थोडा लहान असावा. याची निर्मिती पृथ्वी आणि सूर्य यांच्या चौथ्या/पाचव्या लॅग्रांजिअन बिंदूजवळील (दोहोंपासून सुमारे १५ कोटी किमी अंतरावरील) द्रव्याच्या अभिवृद्धी प्रक्रियेने झाली असावी. त्याची कक्षा सुरुवातीला स्थिर असावी, पण अभिवृद्धी प्रक्रियेने त्याचे वस्तुमान वाढत जाऊन ती अस्थिर झाली असावी. हळूहळू थीआची कक्षा अधिकाधिक मोठी झाली आणि त्याचे पर्यवसान थीआ आणि पृथ्वीची टक्कर होण्यात झाले. 

वेगवेगळ्या प्रतिकृतींमधून असे दिसते की ही टक्कर कमी कोनात आणि कमी वेगात (८-२० किमी प्रतिसेकंद) झाली. दोन्ही ग्रहपिंडांच्या कवच आणि प्रावरणाच्या ठिकऱ्या उडून त्या पृथ्वीभोवती फिरू लागल्या. या टकरीतून प्रचंड ऊर्जा निर्माण झाली आणि काही काळासाठी पृथ्वीचे भूकवच आणि प्रावरण वितळले. यामुळे थीआच्या गाभ्यातील द्रव्य पृथ्वीच्या वितळलेल्या प्रावरणात बुडाले आणि पृथ्वीच्या गाभ्याशी एकरूप झाले. उडालेल्या ठिकऱ्या काही आठवड्यात एकत्र येऊन चंद्राची निर्मिती झाली. या ठिकऱ्यांच्या स्वतःच्या गुरुत्वाकर्षणामुळे चंद्राला त्याचा गोल आकार प्राप्त झाला. 

या टकरीमुळे पृथ्वीवर काही दूरगामी परिणाम झाले. पृथ्वी वितळलेल्या अवस्थेत जाऊन तिच्या प्रावरणात मोठ्या प्रमाणात हालचाली सुरूझाल्या. पृथ्वीवरील वातावरण पूर्णत: नष्ट झाले. या टकरीमुळेच पृथ्वीचा अक्ष २३.५ अंशांनी कलला ज्यामुळे कालांतराने ऋतूंची सुरुवात झाली.

राक्षसी आघात
बाह्य दुवे
Human evolution
Proterozoic eon